[{"text_idx": "#000002", "text": "Viimati oli eelmise aasta detsembris, kui me ka\u0308isime Pu\u0308haja\u0308rvel u\u0308hes hotelli restoranis so\u0308o\u0308mas maailma parimat po\u0303draliha steiki. Ma ei tea, kas see oli maitseelamus, mida see restoran meile pakkus, imeline teenindus, vo\u0303i fakt, et me saime kodust a\u0308ra nii, et me ei pidanud muretsema, kuidas meie lastel la\u0308heb. To\u0303ena\u0308oliselt ko\u0303ik kokku, aga see oli u\u0308ks mo\u0303nusamaid a\u0308raolemisi, mis mul meelde tuleb. Eriti romantiliseks tegin ma o\u0303htu sellega, et ma avastasin alles restoranist lahkudes, et ma unustasin tualetis ka\u0308ia ja palusin Esileedil oodata, kuni ma po\u0303o\u0303sastes sahistamas ka\u0308in. Polekski olukord ehk va\u0308ga hull olnud, kui sinna samma parklasse poleks u\u0308ks teine auto lisandunud, misto\u0303ttu mul maru kiire hakkas. Talvine aeg, ilma mustrita pidulikumad kingad, kiirustamine ja nii ma olingi libedal siruli maas ja oigasin valust. Ma ei tea, mida see saabunud paarike mo\u0303elda vo\u0303is, kui nad oigavast po\u0303o\u0303sast mo\u0308o\u0308da jalutasid. O\u0303nneks nad ei tulnud uurima."}, {"text_idx": "#000003", "text": "Aga poissmeesteo\u0303htule minek ei ole lihtsalt minek, kui sul on kolm va\u0308ikest last. See vajab suuremat planeerimist. Isegi kodus dus\u030cs\u030ci alla minek vajab koosko\u0303lastamist ja planeerimist \u2013 ma\u0308hkme kontroll, kas lapsed on so\u0308o\u0308nud, kas keegi neist on viril, kas kellelgi on tulemas uneaeg jne. Minu jaoks ongi kogu see tu\u0308u\u0308tu planeerimine miski, mis tuleb ko\u0303ige keerulisemalt, sest enne Esileedit oli mu pikim suhe kolm na\u0308dalat, millest kaks na\u0308dalat ja kuus pa\u0308eva tu\u0308druk ei olnud isegi teadlik, et me ka\u0308ime. Ainult mina teadsin. Kui ma talle siis kolme na\u0308dala ta\u0308itumisel o\u0303nne soovisin, ei suutnud ta oma imestust varjata. Ka naeru, aga sellest ei soovi ma ra\u0308a\u0308kida. Kogu see aeg, mis mina omast arust flirtisin, arvas tema, et ma tegin nalja, sest Henry teeb ju alati nalja. See u\u0308tleb ka mu flirtimise oskuse kohta vist nii mo\u0303ndagi. See oligi mu pikim suhe, mis ei olnudki suhe. Ka see suhe ei vajanud mingit planeerimist. Kuid lastega muutub ko\u0303ik. KO\u0303IK. Nagu Nancy laulu so\u0303nad on \u201cSa muutsid ko\u0303ik, sa muutsid ko\u0303ik, ma a\u0308ra tundsin enda\u201d. Ma teisi so\u0303nu sealt ei ma\u0308leta, aga ma arvan, et see laul oli lastest ja vanematest, kes u\u0308hel hetkel kogu selle vanemaks olemise juures unustavad a\u0308ra iseenda."}, {"text_idx": "#000004", "text": "Ma ei ma\u0308leta millal ma viimati a\u0308rkasin selle peale, et mul uni a\u0308ra la\u0308ks. Igal hommikul arvavad kaksikud, et kuna neil on uni la\u0308inud, siis peaksid ko\u0303ik teised ka virguma. Ehk ma pean ka oma und sa\u0308ttima laste ja\u0308rgi. Ma ei saa va\u0308sinuna kell seitse o\u0303htul magama heita, sest Noorsand ei ole siis veel va\u0308sinud. Ma saan magama minna siis, kui Noorsandil on aeg voodisse minna. Ma ei saa endale ka lubada pikalt a\u0308rkvel olemist, sest tean orienteeruvalt, et kaksikud a\u0308rkavad umbes kell kuus, Esileedi on o\u0308isest imetamisest rampva\u0308sinud ja mina pean hommikul u\u0308le vo\u0303tma. Ehk ka see o\u0303nnis aeg, mis ma vo\u0303iksin o\u0308o\u0308sel a\u0308rkvel olla, maksab mulle hommikul ka\u0308tte, sest kaksikud ei maga kunagi sisse. Mitte kunagi!"}, {"text_idx": "#000005", "text": "Kui ma peaksin nimetama u\u0308he spordiala maailmas, mida ma teha sooviks, siis selleks on korvpall. Me ka\u0308isime enne kaksikuid so\u0303pradega kahel pa\u0308eval na\u0308dalas palli patsutamas ja ka sellega on nu\u0308u\u0308d ko\u0303ik, sest see so\u0303idab laste uneajale sisse. Siin kohal ma ei saa isegi planeerida, sest see langeb sellisesse aega, kus minust ei so\u0303ltu miski. Seepa\u0308rast olen ma ka laste su\u0308nniga korralikult kaalus juurde vo\u0303tnud, kuna fu\u0308u\u0308siline aktiivsus sporditegemise na\u0308ol on suur u\u0308mmargune null. Ma lihtsalt ei suuda pu\u0308henduda aladele, mis mind absoluutselt ei huvita- ko\u0303nd, kepiko\u0303nd, rattaso\u0303it. Minu jaoks peab sportimine lo\u0303bus olema ja seda on minu jaoks meeskonnasport, kuid kuna enamus inimesi ka\u0308ib kella viieni to\u0308o\u0308l, siis o\u0303htustel aegadel ei saa aga ka\u0308ia mina. Ainuke asi, mis mind na\u0308iteks ko\u0303nni juures motiveeriks, oleks see, et ma saan varsti koju tagasi."}, {"text_idx": "#000006", "text": "Ka pulma minek on meil pikalt planeeritud, sest Esileedi on miskipa\u0308rast veendumusel, et Noorsandi ei tohiks u\u0308ksi lastevalvesse ja\u0308tta. Ta on varsti juba kahe ja poole aastane! Millal ta veel vastutust o\u0303pib, kui mitte praegu? Aga ma andsin Esileedile ja\u0308rele ja me kutsume Noorsandile paar inimest appi kaksikuid valvama. Kuid isegi, kui me saame need inimesed appi, ei pa\u0308a\u0308se me planeerimisest, sest kaksikud on ja\u0308tkuvalt rinnapiima peal, mis ta\u0308hendab, et Esileedi peab mingitel hetkedel pulmapeolt kaduma, et siis uuesti tagasi tulla. Pudeliga toidu ja\u0308tmine vo\u0303iks olla hea mo\u0303te? Kahjuks ei arva seda Vennas, kelle jaoks on pudelist so\u0308o\u0308mine umbes sama ja\u0308lk nagu wc-harja lakkumine. O\u0303igemini potiharja lakkumine ei ole tema jaoks ja\u0308lk. Vastupidi, ma pean seda pidevalt peitma, et ta seda endale suhu ei topiks. Pigem vo\u0303iks siis vo\u0303rdluseks tuua, et see on tema jaoks sama ja\u0308lk nagu riietumine. Ma ei tea, mis meie lastel selle riietumisega on, et tuleb viimse jo\u0303uvaruni vastu punnida."}, {"text_idx": "#000007", "text": "Aga see, et mul selle planeerimisega raske harjuda on, ei ta\u0308henda, et see mulle ei meeldi. Mulle meeldib va\u0308ga isa ja perekond olla. Elu peabki olema pidevas muutuses, sest meil oli Esileediga just vestlus teemal, et mis me tegime enne lapsi. Mitte midagi. Elu lihtsalt kulges. Nu\u0308u\u0308d on iga pa\u0308ev va\u0308ljakutse ja o\u0303ppetund. Eriti o\u0303pime me enda kohta. Ma vo\u0303in seda vabaduse tunnet tunda ka siis, kui lapsed magavad. Mitte eriti valjult ja mitte u\u0308le tunni aja, sest kauem nad tavaliselt ja\u0308rjest ei maga. Asi seegi."}, {"text_idx": "#000009", "text": "Nii ha\u0308sti kirjutatud! Lugesin ja itsitasin ja tundsin ro\u0303o\u0303mu, sest ka minu alla aastane a\u0308rkab kl 6 ja see ta\u0308hendab, et ma pean mitte hiljem kui 22 magama minema muidu on hommikul jama. Aga nii mo\u0303nus on o\u0303htul lihtsalt olla....Ja me ka just arutasime mehega, et pole juba peaaegu aasta kahekesi kuskil ka\u0308inud. Mitte et poleks kedagi appi vo\u0303tta aga no ei suuda teda kellegiga ja\u0308tta..kanaema su\u0308ndroom \ud83d\ude1b"}, {"text_idx": "#000012", "text": "Kas vana nohuga/ko\u0308haga vo\u0303iks lapse lasteaeda viia?"}, {"text_idx": "#000013", "text": "Lase nu\u0308u\u0308d lapsel terveks saada, mida sa va\u0308ntsutad!"}, {"text_idx": "#000015", "text": "FB ja IG seab aina kitsendusi, kui paljude inimesteni mu so\u0303numid ja postitused jo\u0303uavad. Ja\u0308ta palun enda e-maili aadress, sest ma plaanin korra na\u0308dalas (vo\u0303i paari na\u0308dala tagant) saata mailile u\u0308he uudiskirja, et sa ei ja\u0308a\u0308ks va\u0308ikesest meelelahutusest ilma lihtsalt sellepa\u0308rast, et FB nii otsustas. Luban, et need ja\u0308a\u0308vad ainult minule ja ma ei levita neid kellelegi, ega hakka ka saatma spa\u0308mmi. Luban olla viisakas ja vastutustundlik."}, {"text_idx": "#000017", "text": "Kui haigelt vo\u0303ib lapse lasteaeda viia?"}, {"text_idx": "#000020", "text": "Kui sa ei saa enam tagasi minna..."}]